Document ID: /roh_data/filtered/fineweb-2-filterrobots_roh.jsonl.gz/57213

Era cun Roman Hug na dumogna la Partida populara betg il pass en la regenza. Remartgablamain bleras vuschs fa il candidat nov da la Partida liberaldemocratica Martin Bühler. Cun la candidata nova Carmelia Maissen da l’Allianza dal Center sesa era puspè ina dunna en la regenza. Ils cussegliers guvernativs en uffizi Marcus Caduff e Jon Domenic Parolini (omadus AdC), sco er il socialdemocrat Peter Peyer èn reelegids – il pli cler Marcus Caduff ch’ha survegnì las pli bleras vuschs. Hans Vetsch n'ha gì nagina schanza.
La participaziun a l’elecziun munta a 39,15%. La maioritad absoluta munta a 17'278 vuschs.
PPS vinavant betg en regenza
Roman Hug n’ha betg pudì recaltgar in sez per la Partida populara en la regenza grischuna. El ha fatg passa 6'100 vuschs pli pauc che Jon Domenic Parolini ch'è sin il tschintgavel plaz. Igl è gia la quarta giada che l’emprova da recaltgar in sez na gartegia betg a la Partida populara: Ils onns 2010 e 2014 aveva Heinz Brand candidà e l’onn 2018 il cumandant da la Polizia chantunala Walter Schlegel.
Martin Bühler sin segund plaz
La PLD po defender ses sez da Christian Rathgeb. Martin Bühler fa in resultat zunt remartgabel sin plazza dus, gist suenter Marcus Caduff (AdC) ch’ins ha spetgà a la testa. La differenza tranter l'emprim ed il segund munta a 1'349 vuschs.
Maioritad per Allianza dal Center
Per l’Allianza dal Center ha la strategia cun in ticket da trais purtà fritg: Tant ils dus cussegliers guvernativs en uffizi, Marcus Caduff e Jon Domenic Parolini, sco era la candidata Carmelia Maissen èn elegids. Quai munta che l’Allianza dal Center ha ina maioritad en la regenza grischuna. En egl croda che Carmelia Maissen ha fatg passa 100 vuschs dapli ch'il cusseglier guvernativ en uffizi Jon Domenic Parolini.
Parolini cun resultat confortabel
Cuntrari a tut las retschertgas e speculaziuns èsi gartegià questa giada a Jon Domenic Parolini da vegnir elegì cun in resultat confortabel, malgrà ch’el è sin l’ultima plazza. Ses avantatg sin la PPS è questa giada dentant grond. Nus ans regurdain: Avant quatter onns aveva l’um da Scuol la finala fatg 31 vuschs dapli che Walter Schlegel (PPS), quai suenter ch'il chantun aveva anc ina giada dumbrà las vuschs.
Ils dus reelegids da l'Allianza dal Center
Suveran grischun conferma persunas en uffizi
Sco retschertgas da RTR mussan han Grischunas e Grischuns ils ultims 100 onns adina confermà cussegliers guvernativs en uffizi. L’ultim che n’è betg vegnì reelegì è stà Balthasar Anton Vieli l’onn 1908. N'avess il suveran grischun betg relegì Jon Domenic Parolini fiss quai pia stà ina surpraisa.
Carmelia Maissen – puspè ina dunna en regenza
Suenter ina perioda d'uffizi senza dunnas en la regenza è uss Carmelia Maissen vegnida elegida. Ella è pir la terza dunna en l'istorgia da la regenza grischuna. L'emprima è stada Eveline Widmer-Schlumpf (1999-2008) e sia successura Barbara Janom Steiner (2008-2018). Omaduas eran oriundamain en la PPS, han dentant midà tar la PBD suenter la separaziun da las duas partidas.
Sco spetgà ha il socialdemocrat Peter Peyer recaltgà bleras vuschs en la chapitala da Cuira. La finala sa classescha el sco terz en la rangaziun. Il candidat senza partida Hans Vetsch n'ha gì nagina schanza.
Nua ha tgi survegnì quant sustegn? Sutvart pudais vus selectar in dals candidats u la candidata per vesair nua ch'els han fatg vuschs.
Funtauna elecziuns grischunas
RTR sa basa sin las datas che la Chanzlia chantunala dal Grischun metta a disposiziun. Quellas èn da chattar qua.